"1. umbhali ngebali ngalinye unenjongo nemfundiso ahlose yona. njongo ni na ke ahlose ukuyifezekisa umbhali ngeli bali? 2. sele libhaliwe ke, lilo elo lixhonywe entungo ukuba libonwe nguwonkewonke. ingaba liyayifeza na ke le ndima ebehlose yona umbhali? likwenza  njani oko? ngawuphi umlinganiswa? 3. ulwaluko asikokudlangwa, koko yinkqubo yokwenziwa kwendoda. inkwenkwe ebhomeni ifundiswa ukuphathwa komzi nezinto zawo kubandakanya umfazi nabantwana, ukuhlalisana nabamelwana noluntu ngokubanzi, amabali esizwe kwanokuba size njani na eso sizwe ezweni, ukuconjululwa kwezinto zalo naluphi na uhlobo ezimsonto unyikinyiki kwintlalo yoluntu, amabali eentsomantsomane neendlela ezasonjululwa ngazo, njalo njalo ke. njengoko ke kusithiwa lo mboniso ngowolwaluko, ndawo zini na ke apha kuwo ezichaza ulwaluko endichaza lona mna mntu wolwaluko? 4. ukusingatha umkhuhlane wenkwenkwe ebhomeni, izinto ezinokuyenza ukuba ivukelwe zithintelwa kangangoko. kukangako kukho nemithetho engezigqwathi, zonke ke iintlobo zezigqwathi. kwezinye iindawo ukudla kusiwa ngamantombazana esuthwini, ingadali kuvukelwa kwabakhwetha loo nto. uyixoka ngabuni na ke le ndawana yokuvukelwa komkhwetha umbhali lo apha kulo mboniso wakhe? 5. lonke ibali lisekelwa kwinto ekhoyo ngokwenyani, nasezintsomini kunjalo. uyalinonga ke ngoko umbhali ibali lakhe, alifakele namaphiko ukuntingela kule ndawo afunzele kuyo ngelo bali. usingisephi na ke yena lo umbhali ngobu bakhe ubuxoki ebalini apha? 6. umbhali xa abhalayo uphenjelelwa ngumxhino wokufuna ukwabelana noluntu ngamava akhe. ngaphezu kwaloo mxhino ke wangeza imfundiso engaba kukuphucula okanye ukwenza inguqu negalelo kumxholo waleyo nto abhala ngayo. uliphucula ndawoni na ke yena umbhali eli siko lokwaluka enza umboniso ngalo? ingaba uyaliphucula ngenene na okanye uyaliphuca ngeziqendu zakhe ezinobuqholo bengcuka? 7. sikwilixa lokwamkela zonke iindlela zokuphila abazikhethele zona abantu, kubandakanya nobutabane. njengoko senditshilo ke ukuba umbhali ubhala ngento anamava ayo, nto leyo esikhokelela kuluvo lokuba lo mboniso ubhalwe sisitabane (enokuba akasiso na). ingaba ngamava aso ngenene na ke la siboniswa wona kulo mboniso okanye bubuxoku nje bengqikelelo yakhe yokwenzeka kwizitabane esuthwini? ngamafutshane, ingaba oku yinto eyenzeka kuye njengesitabane kwelakhe ibhuma na ke le asibonisa yona lo mbhali okanye bubuxoki nje obujoliswe ekutshabhiseni eli siko lokwalusa?"